CELEX: 32020D1220
Language: ro
Date: 2020-08-21 00:00:00
Title: Decizia de punere în aplicare (UE) 2020/1220 a Comisiei din 21 august 2020 privind cererea de înregistrare a propunerii de inițiativă cetățenească europeană intitulată „Dreptul la tratament” [notificată cu numărul C(2020) 5705] (Numai textul în limba engleză este autentic)

26.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 277/18
               
            
         DECIZIA DE PUNERE ÎN APLICARE (UE) 2020/1220 A COMISIEI
         din 21 august 2020
         privind cererea de înregistrare a propunerii de inițiativă cetățenească europeană intitulată „Dreptul la tratament”
         
            
               [notificată cu numărul C(2020) 5705]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6,
         întrucât:
         
                     (1)
                  
                  
                     La 4 iulie 2020, Comisiei i-a fost prezentată o cerere de înregistrare a unei propuneri de inițiativă cetățenească europeană intitulată „Dreptul la tratament”.
                  
               
                     (2)
                  
                  
                     Obiectivele urmărite de această propunere de inițiativă sunt: „[1] să se asigure că drepturile de proprietate intelectuală, inclusiv brevetele, nu împiedică accesibilitatea sau disponibilitatea oricărui vaccin sau tratament împotriva COVID-19 în viitor; [2] să se asigure că legislația UE privind datele și exclusivitatea pe piață nu limitează eficacitatea imediată a licențelor obligatorii emise de statele membre; [3] să introducă obligații legale pentru beneficiarii de fonduri UE de a face schimb de cunoștințe, proprietate intelectuală și/sau date privind tehnologia medicală legată de COVID-19 în cadrul unei grupări de tehnologii sau brevete; [4] să introducă obligații legale pentru beneficiarii de fonduri UE în ceea ce privește transparența în legătură cu subvențiile publice, costurile de producție, precum și clauze care să garanteze accesibilitatea și prețul abordabil combinate cu licențe neexclusive.”
                  
               
                     (3)
                  
                  
                     Sunt prezentate, într-o anexă, detalii suplimentare cu privire la obiectul, obiectivele și contextul propunerii de inițiativă cetățenească europeană. În special, grupul de organizatori invită Uniunea „să plaseze sănătatea publică înaintea obținerii de profituri private [și] să se asigure că vaccinurile și tratamentele utilizate pentru a pune capăt pandemiei devin un bun public global, accesibil tuturor în mod gratuit”.
                  
               
                     (4)
                  
                  
                     În ceea ce privește primele două obiective ale inițiativei propuse, Comisia are competența de a propune un act juridic al Uniunii pentru armonizarea dispozițiilor stabilite în legi, reglementări sau acțiuni administrative din statele membre, care au ca obiect instituirea și funcționarea pieței interne, în temeiul articolului 114 din tratat.
                  
               
                     (5)
                  
                  
                     În ceea ce privește ultimele două obiective ale inițiativei propuse, Comisia are competența de a propune un act juridic al Uniunii în scopul punerii în aplicare a tratatelor menite să protejeze și să îmbunătățească sănătatea publică, în temeiul articolului 168 alineatul (5) din tratat, și acțiuni de cercetare în contextul programului-cadru multianual al Uniunii, în temeiul articolului 182 din tratat, coroborat cu articolul 183 din tratat.
                  
               
                     (6)
                  
                  
                     Din aceste motive, niciuna dintre părțile propunerii de inițiativă nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (7)
                  
                  
                     Grupul de organizatori a furnizat dovezi adecvate că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu cerința de la articolul 5 alineatul (3) primul paragraf din regulamentul respectiv.
                  
               
                     (8)
                  
                  
                     Propunerea de inițiativă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (9)
                  
                  
                     Prin urmare, propunerea de inițiativă intitulată „Dreptul la tratament” ar trebui înregistrată,
                  
               ADOPTĂ PREZENTA DECIZIE:
         
            Articolul 1
            Se înregistrează propunerea de inițiativă cetățenească europeană intitulată „Dreptul la tratament”.
         
         
            Articolul 2
            Prezenta decizie se adresează grupului de organizatori ai inițiativei cetățenești europene intitulate „Dreptul la tratament”, reprezentat de doamna Anne DELESPAUL și de doamna Sara Anna MURAWSKI, în calitate de persoane de contact.
         
         
            Adoptată la Bruxelles, 21 august 2020.
            
               
                  Pentru Comisie
               
               Věra JOUROVÁ
               
                  Vicepreședinte
               
            
         
         
            (1)  JO L 130, 17.5.2019, p. 55.